Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2019/C 304/07)

Denne meddelelse offentliggøres i henhold til artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»Bianco di Custoza«/»Custoza«

Referencenummer: PDO-IT-A0468-AM02

Meddelelsesdato: 24.6.2019

BESKRIVELSE AF OG BEGRUNDELSE FOR DEN GODKENDTE ÆNDRING

1. Artikel 1 i produktspecifikationen: Betegnelse og vine

Beskrivelse og begrundelse

Beskrivelse:

Kvalitetsangivelsen »riserva« tilføjes.

Begrundelse:

Med angivelsen, riserva, for vintypen »Custoza« indføres et element til kvalitativ vurdering af vine med den beskyttede oprindelsesbetegnelse for at fremhæve de særlige egenskaber, der opstår ved lagring, og som er karakteristiske for denne vintype.

Denne ændring medfører også ændringer af de relevante afsnit i enhedsdokumentet — 1.4 Beskrivelse af vinene og 1.5 Vinfremstillingsmetoder — Maksimumsudbytte.

2. Artikel 2 i produktspecifikationen: Kombination af druesorter

Beskrivelse og begrundelse

Beskrivelse:

Andelen af hovedsorterne fastlægges på ny med tilføjelse af sorten Bianca Fernanda til de tre allerede obligatoriske druesorter Garganega, Trebbiano Toscano og Trebbianello (en lokal biotype af druesorten Tocai Friulano). Disse druer skal udgøre en andel på 70 %, mens hver enkelt sort højst må udgøre 45 %.

Begrundelse:

I overensstemmelse med den traditionelle vinproduktion i området suppleres den sortsmæssige sammensætning med druesorten Bianca Fernanda, der tilføjes til de obligatorisk foreskrevne druesorter. Kravet om en anvendelse af højst 45 % af hver af de 4 hovedsorter og en samlet andel på mindst 70 % betyder, at hver enkelt druesort således højst kan udgøre 31,5 %. I den sortsmæssige sammensætning af vinen med den nye kontrollerede oprindelsesbetegnelse DOC »Bianco di Custoza« eller »Custoza« skal der derfor indgå mindst tre af de fire hovedsorter, således som det allerede er angivet i den nugældende produktspecifikation, men med den tydelige fordel, at man også kan anvende de fire sorter efter et kvalitativt princip på baggrund af årstidsmæssig udvikling, høstperiode, vinmarkens placering og særlige produktionsbetingelser.

Druesorten Bianca Fernanda (en lokal klon af Cortese-druen) dyrkes på mere end 13 % af vindyrkningsarealet i området Custoza og anerkendes lokalt som en druesort, der kendetegner den beskyttede oprindelsesbetegnelse. Optagelsen af druesorten Bianca Fernanda på listen over de fire hovedsorter tilfører et stærkt kvalitativt element til den beskyttede oprindelsesbetegnelse og bidrager til at øge dens værdi.

Denne ændring medfører også ændringer af de relevante afsnit i enhedsdokumentet — 1.4 Beskrivelse af vinene og 1.7 Primære druesort(er) til vinfremstilling.

3. Artikel 4 i produktspecifikationen: Standarder for vindyrkning

Beskrivelse og begrundelse

Beskrivelse:

a) Vintyperne superiore, riserva, spumante og passito præciseres

b) Henvisningen til muligheden for at benytte vindyrkningsarealerne i området Custoza til at producere de tilsvarende vine med den kontrollerede oprindelsesbetegnelse »Garda« udgår

c) Udbyttet pr. hektar for vin af typen »Custoza« med beskyttet oprindelsesbetegnelse reduceres til 13 ton

d) Tabellen over maksimumsudbytterne og alkoholindholdet for vinen tilføjes

e) Afsnittet om sorteringen af druer, som anvendes til passito-vine, omskrives, uden at parametrene ændres

f) Der tilføjes fire afsnit, hvori det fastsættes, at regionen på anmodning fra beskyttelseskonsortiet og efter høring af erhvervsorganisationerne kan træffe beslutning om druernes forskellige anvendelser/anvendelsesformål og inden for den maksimalt tilladte anvendelse af druer pr. hektar må reducere det tilladte udbytte af druer og af vin samt øge andelen af udbyttet pr. hektar, som anvendes som vinhøstreserve, til højst 20 procent.

Begrundelse:

a) Tilpasning til ændringerne i artikel 1

b) Denne mulighed er fastlagt i den nationale lovgivning og skal ikke længere præciseres i produktspecifikationen

c) Reduktionen af udbyttet pr. hektar er nødvendig for at højne kvaliteten af vinen med den beskyttede betegnelse og afspejler under alle omstændigheder en tilpasning af produktionen til den praksis, der anvendes hos vinproducenterne, som efterhånden alle er blevet moderniseret. En analyse af udviklingen i den samlede mængde tappede vin i de forgangne fem år demonstrerer endvidere en relativ stabil produktion og viser, at markedet kun er i stand til at optage en del af produktionen, hvoraf kun en ringe andel opkøbes til priser, der gør det rentabelt for branchen og bidrager til anerkendelsen af den beskyttede oprindelsesbetegnelse på de nationale og internationale markeder. Man har således i branchen besluttet at reducere produktionen af vin med betegnelsen DOC »Custoza« og at anvende den overskydende del af druerne til fremstilling af andre beskyttede vine.

d) For at forenkle udlægningen af produktspecifikationen er det nødvendigt at tilføje en forklarende tabel med værdierne

e) For at forenkle udlægningen af produktspecifikationen er det nødvendigt med en omskrivning af teksten

f) Visse regler for vindyrkning, som skal anvendes i bestemte tilfælde, præciseres nærmere.

Denne ændring medfører også ændringer af det relevante afsnit i enhedsdokumentet — 1.5 Vinfremstillingsmetoder — Maksimumsudbytter.

4. Artikel 5 i produktspecifikationen: Regler for vinfremstilling

Beskrivelse og begrundelse

Beskrivelse:

Der gives mulighed for, at vinen må fremstilles enten på en blanding af druesorter eller på enkelte druer, idet det præciseres, at den vinblanding, der fremkommer ved fremstilling på enkeltdruer, skal ske på producentens vingård og under alle omstændigheder inden ansøgningen om godkendelse til at bringe produktet i omsætning.

For vintypen Custoza (spumante, superiore og riserva) forhøjes vinudbyttet fra 65 % til 70 %. Udbytterne angives i en tabel.

Ved blandingen af årgange må højst 15 % bestå af vin fra det foregående år og frem til den 31. december i året for drueproduktionen.

Markedsføringsdatoen for »Custoza«-vine fastsættes til 1. december i druernes produktionsår.

Der indføres angivelsen »riserva«, hvor modningsperioden skal vare mindst 12 måneder fra den 1. november i produktionsåret.

Der tilføjes tre afsnit, hvori det fastlægges, at regionen på anmodning fra beskyttelseskonsortiet og efter høring af erhvervsorganisationerne må fastsætte et loft for mængden af vin, der skal beskyttes af oprindelsesbetegnelsen, som ligger under det loft, der er fastsat i produktspecifikationen. Dermed kan uaftappet most og vin fra overskydende udbytte lægges til side og efter anmodning fra konsortiet blive omfattet af beskyttelsen.

Begrundelse:

Drueudbyttet i vin er forhøjet til 70 % for at tilpasse vingårdenes faktiske udbytte til de betingelser, der er fastsat i retsforskrifterne, set i lyset af de teknologiske fremskridt, der er sket på hos alle vinproducenter i området.

Den kvantitative og tidsmæssige begrænsning for blandingen af årgange er indført med henblik på kvaliteten.

Datoen for overgangen til forbrug er indført med henblik på at forbedre kvaliteten.

Indførelsen af angivelsen riserva for vinsorten Custoza er med til at understege kvaliteten af vin med den beskyttede oprindelsesbetegnelse. Der har i mange år været Custoza-vine på markedet med en anerkendt høj kvalitet og en modningstid på mindst 12 måneder. Der er først og fremmest tale om et begreb, som anvendes af vinproducenterne i sammenhæng med vine med en lang lagring, som er bestemt for de mere udviklede italienske og internationale markeder.

De tre indsatte afsnit tjener som tilpasning til retsforskrifterne.

Denne ændring medfører også ændringer af det relevante afsnit i enhedsdokumentet – 1.5 Vinfremstillingsmetoder — Maksimumsudbytter.

5. Artikel 6 i produktspecifikationen: Egenskaber ved forbrug

Beskrivelse og begrundelse

Beskrivelse:

a) Der er tilføjet en beskrivelse af farven på Custoza-vine

b) Minimumsværdien for det sukkerfri ekstrakt er forhøjet til 17 g/l

c) De kemiske, fysiske og organoleptiske kendetegn for den nye betegnelse riserva er tilføjet.

d) Beskrivelsen af smagen af vine med angivelsen spumante er ændret til »tør til halvtør«.

e) Der indsættes et sidste afsnit, hvori det angives, at alle vinsorter kan fremtræde med trænoter, når vinen lagres på træfade.

Begrundelse:

a) Beskrivelsen er tilføjet for bedre at beskrive farven på vinen med den beskyttede oprindelsesbetegnelse.

b) Forhøjelsen af minimumsværdien for dette parameter er en tilpasning af produktspecifikationen. De »Custoza«-vine, der er i handelen, har allerede højere værdier.

c) Kendetegnene for den nye betegnelse riserva tilføjes, fordi de ikke før var angivet i produktspecifikationen.

d) Ændringen skal opfylde et behov i branchen.

e) Den forrige angivelse gøres mere entydig med henblik på en bedre beskrivelse.

Denne ændring medfører også ændringer af det relevante afsnit i enhedsdokumentet — 1.4 Beskrivelse af vinene.

6. Artikel 8 i produktspecifikationen: Emballering

Beskrivelse og begrundelse

Beskrivelse:

a) Det foreskrives, at Custoza-vinene med betegnelsen superiore, riserva og passito udelukkende må bringes i handelen i glasflasker med et rumindhold på op til 9 liter, med undtagelse af glasballoner og vinflasker med flet.

b) Vin med angivelsen, spumante, må bringes i handelen i glasbeholdere med et rumindhold på op til 18 liter.

c) Vingårde i det produktionsområde, der er omhandlet i artikel 3, må som de eneste sælge direkte til den endelige forbruger, og dette gælder kun vintypen »Custoza« (uden andre angivelser) emballeret i beholdere på op til 60 liter.

d) Det præciseres, at angivelsen superiore og riserva ikke må bruges, når der anvendes andre beholdere end glasbeholdere (bag-in-box).

e) Alle lukningstyper, som er tilladt i henhold til gældende lovgivning, må anvendes.

Begrundelse:

a) I den gældende produktspecifikation er den obligatoriske emballering i glasflasker kun foreskrevet for vine med angivelsen, superiore, passito og spumante. Med den foreslåede ændring kommer denne obligatoriske emballagetype til at gælde for hele den beskyttede oprindelsesbetegnelse. Det er et meget vigtigt skridt i forbindelse med opgradering af denne historiske betegnelse, også med henblik på nypositionering på markedet og anerkendelsen af produktets høje værdi.

b) Det bliver muligt at anvende de beholdere, der er mest efterspurgt på markedet.

c) Dette tillades, fordi der er tradition for at købe Custoza-vin uaftappet blandt de endelige forbrugere i lokalområdet.

d) Ændringen sker for at skabe større klarhed.

e) Tilpasning til lovgivningen.

ENHEDSDOKUMENT

1. Betegnelse

Bianco di Custoza

Custoza

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

5. Mousserende kvalitetsvin

4. Beskrivelse af vinen/vinene

»Bianco di Custoza« eller »Custoza«, også i udgaverne riserva, superiore, spumante og passito

Vinene fremtræder med en strågul farve af varierende intensitet, undertiden med grønne reflekser ved yngre vine eller med guldreflekser ved vine af særlig høj kvalitet. Duften er frugtig og let aromatisk med blomsternoter og undertiden også med noter af krydderurter og krydderier. Smagen er frisk, blød og mild.

Vinene er letdrikkelige og egner sig godt til mange forskellige retter. De skal fortrinsvis nydes som unge vine, men visse vine udvalgt på vingårdene holder sig også godt over længere tid.

Totalt alkoholindhold, minimum: 11,0 % vol. Sukkerfrit ekstrakt, minimum: 16,5 g/l.

Generelle analytiske egenskaber Totalt alkoholindhold, maksimum (i % vol.) Faktisk alkoholindhold, minimum (i % vol.) Totalt syreindhold, minimum 4,5 g/l udtrykt i vinsyre Indhold af flygtig syre, maksimum (i milliækvivalenter pr. liter) Indhold af svovldioxid, maksimum (i milligram pr. liter)

»Bianco di Custoza« eller »Custoza«

Farve: strågul, undertiden med grønne reflekser

Aroma: frugtig, sortstypisk, let aromatisk

Smag: aromatisk og mild med passende fyldighed

Totalt alkoholindhold, minimum: 11 % vol.

Sukkerfrit ekstrakt, minimum: 17 g/l

Restsukkerindhold: højst 7 g/l.

Alle de analytiske parametre, der ikke fremgår af tabellen nedenfor, er i overensstemmelse med de grænseværdier, der er fastlagt i den nationale lovgivning og EU-lovgivningen.

Generelle analytiske egenskaber Totalt alkoholindhold, maksimum (i % vol.) Faktisk alkoholindhold, minimum (i % vol.) Totalt syreindhold, minimum 4,5 g/l udtrykt i vinsyre Indhold af flygtig syre, maksimum (i milliækvivalenter pr. liter) Indhold af svovldioxid, maksimum (i milligram pr. liter)

»Bianco di Custoza« eller »Custoza« riserva

Farve: fra strågul til gyldengul farve af større eller mindre intensitet

Aroma: intens, sortstypisk, let aromatisk

Smag: harmonisk og aromatisk med passende fyldighed

Totalt alkoholindhold, minimum: 12,5 % vol.

Sukkerfrit ekstrakt, minimum: 20 g/l

Restsukkerindhold: højst 7 g/l.

Alle de analytiske parametre, der ikke fremgår af tabellen nedenfor, er i overensstemmelse med de grænseværdier, der er fastlagt i den nationale lovgivning og EU-lovgivningen.

Generelle analytiske egenskaber Totalt alkoholindhold, maksimum (i % vol.) Faktisk alkoholindhold, minimum (i % vol.) Totalt syreindhold, minimum 4,5 g/l udtrykt i vinsyre Indhold af flygtig syre, maksimum (i milliækvivalenter pr. liter) Indhold af svovldioxid, maksimum (i milligram pr. liter)

»Bianco di Custoza« eller »Custoza« superiore

Farve: fra strågul til gyldengul afhængig af modningen

Aroma: behagelig, sortstypisk, let aromatisk

Smag: harmonisk og fyldig

Totalt alkoholindhold, minimum: 12,50 % vol.

Sukkerfrit ekstrakt, minimum: 20 g/l

Restsukkerindhold: 7 g/l.

Alle de analytiske parametre, der ikke fremgår af tabellen nedenfor, er i overensstemmelse med de grænseværdier, der er fastlagt i den nationale lovgivning og EU-lovgivningen.

Generelle analytiske egenskaber Totalt alkoholindhold, maksimum (i % vol.) Faktisk alkoholindhold, minimum (i % vol.) Totalt syreindhold, minimum 4,5 g/l udtrykt i vinsyre Indhold af flygtig syre, maksimum (i milliækvivalenter pr. liter) Indhold af svovldioxid, maksimum (i milligram pr. liter)

»Bianco di Custoza« eller »Custoza« spumante

Bobledannelse: fin og langvarig

Farve: strågul af varierende intensitet, undertiden med gyldne reflekser

Duft: behagelig, frugtig, let aromatisk ved gæring i tank efter Charmat-metoden (italiensk: Martinotti-metoden), let, elegant og karakteristisk ved flaskegæring

Smag: frisk, aromatisk, mild og harmonisk, tør til halvtør

Totalt alkoholindhold, minimum: 11,5 % vol.

Sukkerfrit ekstrakt, minimum: 15 g/l.

Alle de analytiske parametre, der ikke fremgår af tabellen nedenfor, er i overensstemmelse med de grænseværdier, der er fastlagt i den nationale lovgivning og EU-lovgivningen.

Generelle analytiske egenskaber Totalt alkoholindhold, maksimum (i % vol.) Faktisk alkoholindhold, minimum (i % vol.) Totalt syreindhold, minimum 5,0 g/l udtrykt i vinsyre Indhold af flygtig syre, maksimum (i milliækvivalenter pr. liter) Indhold af svovldioxid, maksimum (i milligram pr. liter)

»Bianco di Custoza« eller »Custoza« passito

Farve: gyldengul

Aroma: intens og frugtig

Smag: fra liflig til sød, harmonisk, let aromatisk fyldighed

Totalt alkoholindhold, minimum: 15 % vol.

Sukkerfrit ekstrakt, minimum: 22 g/l.

Alle de analytiske parametre, der ikke fremgår af tabellen nedenfor, er i overensstemmelse med de grænseværdier, der er fastlagt i den nationale lovgivning og EU-lovgivningen.

Generelle analytiske egenskaber Totalt alkoholindhold, maksimum (i % vol.) Faktisk alkoholindhold, minimum (i % vol.) 12,00 Totalt syreindhold, minimum 4,5 g/l udtrykt i vinsyre Indhold af flygtig syre, maksimum (i milliækvivalenter pr. liter) Indhold af svovldioxid, maksimum (i milligram pr. liter)

5. Vinfremstillingsmetoder

a) Væsentlige ønologiske fremgangsmåder

INGEN

b) Maksimumudbytte

»Bianco di Custoza« eller »Custoza«

13 000 kg druer pr. hektar

»Bianco di Custoza« eller »Custoza« superiore

12 000 kg druer pr. hektar

»Bianco di Custoza« eller »Custoza« riserva

13 000 kg druer pr. hektar

»Bianco di Custoza« eller »Custoza« spumante

13 000 kg druer pr. hektar

»Bianco di Custoza« eller »Custoza« passito

5 000 kg druer pr. hektar

6. Afgrænset geografisk område

Produktionsområdet for vine med den kontrollerede oprindelsesbetegnelse »Bianco di Custoza« eller »Custoza« omfatter helt eller delvist kommunerne Sommacampagna, Villafranca di Verona, Valeggio sul Mincio, Peschiera del Garda, Lazise, Castelnuovo del Garda, Pastrengo, Bussolengo og Sona. Området er afgrænset på følgende måde: fra udgangspunktet ved beboelsesområdet Sommacampagna mod syd løber grænselinjen fra bydelen Cesure (i en højde af 89 meter) videre i sydvestlig retning ved den kanal, som benyttes af konsortiet til grundforbedring i Alto Agro Veronese, indtil lokaliteten Boscone. Derefter følger den et kort stykke vejen til Villafranca, indtil den møder kommunevejen, der efter at have passeret Pozzo Moretto og Colombara munder ud i kommunevejen ved Cà Delia. Grænselinjen fortsætter langs denne nævnte vej forbi C. Nuova Pigno og Grattarole indtil krydset ved provinsvejen til Villafranca-Valeggio, hvor den fortsætter ad Mincio til beboelsesområdet Valeggio. Derfra følger den i sydlig retning kommunevejen mod Pozzolo indtil lokaliteten C. Buse, hvor den løber langs den vej, som krydser kanalen Seriola Prevaldesca. Grænselinjen følger kanalen i nordlig retning indtil Ponte Lungo, krydser denne og munder ud i kanalen Seriosa Serenelli, hvor den fortsætter i sydlig retning, indtil den møder grænsen til provinsen Mantova henholdsvis regionen Lombardiet (i en højde af 63 meter). Atter i nordlig retning følger grænselinjen regionsgrænsen og fører forbi lokaliteterne Pignolada, Staffalonero, Prandina, Stazione di Salionze, Villa, Dolci og Pontata. Her ophører den med at følge regionsgrænsen og løber i et kort stykke langs vejen Broglie-Madonna del Frassino i nordøstlig retning indtil lokaliteten Pignolini. Her passerer den motorvejen Serenissima og følger dernæst en ubefæstet vej, der mod øst løber langs Cà Gozzetto, hvor den berører Cà Serraglio og løber videre mod vest i en højde af 101 meter indtil Cà Berra Nuova (i en højde af 91 meter), hvor den ender ved bredden af søen Frassino. I en kort strækning følger den søens bred, indtil den munder ud i en ubefæstet vej, hvorefter den løber forbi lokaliteten Bertoletta og i en højde på 84 meter fører til banevogterhuset. Her følger den en banestrækning i østlig retning indtil banevogterhuset i en højde af 84 meter, og herefter følger den vej, der fører forbi Villa Montresor og fortsætter til Cappuccini ved Gardasøens bred. Efter lokaliteten Cappuccini følger grænselinjen Gardasøens østlige bred, indtil den i nærheden af havnen i Pacengo i baglandet følger en ubefæstet vej, som delvis løber i en højde af 93 meter og 107 meter, passerer beboelsesområdet Pacengo til lokaliteten Cà Allegri, hvor den følger kommunevejen ved Pacengo indtil C. Fontana Fredda. Ad en yderligere ubefæstet vej stiger områdegrænsen til en højde af 122 meter og når lokaliteten »Le Tende«, hvorfra den følger vejen Pacengo-Colà indtil C. alle Croci. Efter C. alle Croci fortsætter grænselinjen i sydøstlig retning og følger en ubefæstet vej, hvor den i en højde af henholdsvis 118 meter og 113 meter når Sarnighe og krydser grænsen mellem kommunerne Lazise og Castelnuovo i en højde af 112 meter. Dernæst følger den grænsen i nordlig retning indtil grænsen mellem kommunerne Lazise og Pastrengo i nærheden af lokaliteten Mirandola, hvor den krydser kommunegrænsen og provinsvejen Verona-Lago vest for lokaliteten Osteria Vecchia. Grænselinjen følger denne vej i retning af Verona (øst) indtil i nærheden af beboelsesområdet Bussolengo, hvor den i en højde af 130 meter møder kommunevejen Strada Comunale del Cristo og fortsætter på kommunevejen Strada Comunale di Palazzolo, indtil den rammer Brenner-motorvejen på det punkt, hvor den krydser grænsen mellem kommunerne Bussolengo og Sona. Herfra følger den denne grænse i sydlig retning indtil lokaliteten Civel, hvor den følger provinsvejen mellem Bussolengo og Sommacampagna. Grænselinjen fortsætter indtil beboelsesområdet Sommacampagna, som den passerer igennem, indtil den møder den vej, som fører til Custoza indtil lokaliteten Cesure, dvs. grænselinjens udgangspunkt. Vest for lokaliteten Broglie omfatter produktionsområdet en lille del af kommunen Peschiera del Garda med bjerget Monte Zecchino, der afgrænses på følgende måde: fra den ubefæstede vej syd for Broglie (i nærheden af stedets tidligere grundskoler) fortsætter grænselinjen mod vest, forbi Cà Boschetti og Cà Rondinelli, hvorefter den følger grænsen mellem provins- og regionsgrænsen ved Cà Boffei, Soregone, Cà Nuova Bazzoli og vejen, som fører til beboelsesområdet Broglie, indtil den munder ud i en ubefæstet vej, der udgør udgangspunktet.

7. Primære druesorter

Pinot Bianco B.

Trebbiano Toscano B. — Trebbiano

Trebbiano Toscano B. — Biancame B.

Trebbiano Toscano B. — Ugni Blanc

Trebbiano Toscano B. — Procanico

Riesling Italico B. — Riesling

Riesling Renano B. — Riesling

Tocai Friulano B.

Tocai Friulano B. — Tuchì

Garganega B. — Grecanico Dorato B.

Pinot Bianco B. — Pinot Blanc

Malvasia Bianca B. — Malvasia

Malvasia Bianca B. — Verdina

Malvasia Bianca B. — Iuvarella

Manzoni Bianco B. — Incrocio Manzoni 6.0.13 B.

Garganega B. — Garganego

Chardonnay B.

Cortese B. — Bianca Fernanda

Pinot Bianco B. — Pinot

8. Tilknytning til det geografiske område

Bianco di Custoza/Custoza

Det geografiske områdes egenart

Naturlige faktorer

Produktionsområdet for Custoza-vinene, som ikke er særlig stort, omfatter en stor del af de sydligt liggende morænebakker, som strækker sig mellem omgivelserne omkring Verona og Gardasøen.

Mod sydvest afgrænses området af floden Mincio.

Området omfatter arealer, der hører til det sydlige moræne-amfiteater i baglandet til Gardasøen, og til de fluvioglaciale sletter, som er tæt forbundet med hinanden og har en tilsvarende sammensætning, omend de ikke har den samme oprindelse.

Nærmere beskrevet er morænelandskabet, som kendetegner produktionsområdet for DOC Custoza, kendetegnet ved mange vidtrækkende koncentriske og overvejende bløde bakkedrag med højdeforskelle på mellem 50 og 100 meter. Disse bakker, som består af aflejringer fra de gletsjere, som dannede den nærliggende Gardasøen, har meget forskellige og varierede jorde, der afbrydes af vidtstrakte grussletter.

Klimaet i produktionsområdet for DOC Custoza er forholdsvis ensartet i hele området som følge af områdets beskedne størrelse og dets ensartethed. Det kendetegnes ved varme, men ikke trykkende sommermåneder og af relativt kølige vintre, som tempereres af den nærliggende Gardasøen, som skaber et mikroklima, der er optimalt for vindyrkningen, men også for oliventræer og cypresser, som også kendetegner områdets miljøprofil.

Nedbøren er jævnt fordelt over hele året.

Bakkeskråningernes beskaffenhed betyder, at skråningerne opvarmes i dagtimerne og fyldes med kølig luft om natten, hvilket giver de optimale betingelser for udviklingen af de hvide druers aromatiske egenskaber.

Produktionsområdet for DOC Custoza-hvidvinene er forholdsvis homogent med hensyn til både det naturlige miljø og klimaforholdene.

Historiske og menneskelige faktorer

De første tegn på vindyrkning i produktionsområdet for DOC Custoza er dokumenteret ved fundet af druekerner fra den vilde sort Vitis Silvestris fra pælebygningsperioden i området Pacengo og Peschiera. De første belæg for vindyrkning i området går tilbage til romersk tid (i området er der fundet bl.a. forskellige genstande, som henviser til anvendelsen af vin til religiøse ritualer samt til konservering og transport af vin), men det er først fra det 9. århundrede og frem gennem middelalderen, at man har fundet omfattende dokumentation for dyrkningen af vin i det afgrænsede område, navnlig i området mellem Pastrengo og Sommacampagna.

Fra anden halvdel af det 19. århundrede begynder vinproduktionen i området specifikt at blive forbundet med navnet Custoza, som henviser til en del af kommunen Sommacampagna, som er kendt for to slag, der blev udkæmpet under de italienske uafhængighedskrige. I 1939 identificerede og afgrænsede en undersøgelse gennemført af forskningscenteret for vindyrkning og ønologi i Conegliano de bedste vindyrkningsområder i den vestlige del af provinsen Verona og udpegede heriblandt området Sona-Custoza.

Den 8. februar 1971 blev DOC Bianco di Custoza med vedtagelsen af et præsidentielt dekret etableret som en af de første kontrollerede oprindelsesbetegnelser for hvidvine i Italien. I 2005 blev den nye forenklede betegnelse »Custoza« godkendt. Beskyttelseskonsortiet for Custoza blev oprettet i 1972.

Menneskelige faktorer

Det mest udbredte system for dyrkning af vin i produktionsområdet for DOC Custoza har gennem tiden været pergolasystemet. Vin blev i gammel tid ikke dyrket på marker for sig, men i tilknytning til andre afgrøder, som desuden var begrænset af områdets bakkede terræn.

I 1980'erne begyndte der at ske store ændringer for vindyrkningen i produktionsområdet for Custoza både med hensyn til vindyrkningsmetode og landbrugspraksis, hvilket gjorde det muligt at udnytte egenskaberne for Custozas oprindelige druesorter: Garganega, Trebbianello (en lokal biotype af Tocai friulano) og Bianca Fernanda (en lokal klon af Cortese). Den løbende tekniske udvikling og den erhvervede erfaring gennem tiden har givet vinavlerne mulighed for at identificere og anvende den mest hensigtsmæssige fremgangsmåde til produktion af druer af høj kvalitet og at fastslå det ideelle høsttidspunkt, så druernes karakteristika, som stammer fra interaktionen mellem druesorter, bakketerræn og mikroklima, udnyttes bedst muligt.

Vinavlernes know-how giver sig dog især til kende ved selve vinfremstillingen, hvor de særlige egenskaber fra hver enkelt druesort udnyttes. Det er med til at give Custoza-vinene den milde, blomsteragtige og frugtige aroma fra Garganega-druen, den karakteristiske farve fra Trebbianello-druen og de let aromatiske noter fra Bianca Fernanda-druen, samt alle de andre særlige egenskaber fra de hvide druesorter, der dyrkes i området. Dette giver tilsammen Custoza-vine, som er kendetegnet ved et stærkt bånd til området, og som kendes på deres friskhed og letdrikkelighed.

»Bianco di Custoza« eller »Custoza«

Produktets egenart:

Custoza-vinenes vigtigste egenskaber har altid været deres friskhed og lette aroma, samt at de er letdrikkelige og egner sig godt til meget forskelligt mad. Derudover er vinen, navnlig når den er blevet særligt udvalgt på vingården, egnet til at blive lagret.

Custoza er en vinblanding, som sammen med druerne Garganega, Trebbianello og Bianca Fernanda, udnytter kvaliteten af de mange andre druer, som dyrkes i området, hvilket er med til at give vinen den typiske og yderst komplekse aroma, som adskiller den fra sortsvine. Det resulterer i en smags- og duftprofil med særlige frugt- og blomsteraromaer, som undertiden suppleres af noter af krydderurter og krydderier. Kort sagt kan man sige, at grundsorterne gør det muligt at definere den blanding af vin, som kendetegner Custoza-vinene, mens de supplerende sorter gør det muligt at give den de typiske aromaer.

Meget sjældent, om end det er en traditionel fremgangsmåde, ser man også passito-udgaven af Custoza, som er halvsød til sød med en gylden farve, og som minder om de vine, man i området engang drak som afslutning på måltiderne i forbindelse med højtider.

c) Årsagssammenhæng mellem miljø og produkt

Det meget ensartede klima i de forskellige dele af produktionsområdet for DOC Custoza, som selvfølgelig heller ikke er særlig omfattende, betyder, at de forskellige druesorter i området modner på en ensartet måde, hvilket i høj grad bidrager til at definere identiteten for hvidvinene med den beskyttede betegnelse.

Af lige så stor betydning er den meget forskelligartede jord, som stammer fra aflejringer fra forskellige istidsperioder i området. Effekten af dette terræn kommer til udtryk Custoza-vinenes friske, ungdommelige og liflige karakter.

Navnlig bidrager moræneområderne med deres særlige sammensætning til, at alle vinsorterne skyder på en ensartet måde. Samspillet mellem jorden og klimaet i området giver en tilstrækkelig vækst og en passende modning af klaser og ranker.

Det varme, men ikke trykkende sommervejr bidrager til sukkerkoncentrationen, og de store temperaturudsving mellem dag og nat bidrager til udviklingen af de blomsteragtige og frugtige aromastoffer, som man kender fra DOC Custoza-vinene.

9. Vigtige yderligere betingelser (emballering, mærkning, andre krav)

Ingen

Link til produktspecifikationen

https://www.politicheagricole.it/flex/cm/pages/ServeBLOB.php/L/IT/IDPagina/14117

(1) EUT L 9 af 11.1.2019, s. 2